b'\n_START_ARTICLE_\nRichard Schulze-Kossens\n_START_PARAGRAPH_\nRichard Schulze-Kossens (2. oktoober 1914 \xe2\x80\x93 3. juuli 1988 D\xc3\xbcsseldorf) oli Relva-SS ohvitser ja adjutant.\n_START_SECTION_\nBiograafia\n_START_PARAGRAPH_\nRichard Schulze s\xc3\xbcndis Berliinis Spandau linnaosas. P\xc3\xa4rast g\xc3\xbcmnaasiumi l\xc3\xb5petamist 1934. aastal astus ta Allgemeine SS-i. Sama aasta novembris liitus ta Adolf Hitleri ihukaitse\xc3\xbcksusse (Leibstandarte SS Adolf Hitler). Aastatel 1935\xe2\x80\x931937 \xc3\xb5ppis Bad T\xc3\xb6lzi s\xc3\xb5jakoolis. 1937. aasta juulis m\xc3\xa4\xc3\xa4rati Theodor Eicke adjutandiks. M\xc3\xb5ni aeg hiljem oli ta ka August Heissmeyeri ja Saksamaa v\xc3\xa4lisministri Joachim von Ribbentropi adjutant, v\xc3\xb5ttes osa Molotovi-Ribbentropi pakti s\xc3\xb5lmimisest._NEWLINE_1940. aastal liitus uuesti Adolf Hitleri ihukaitse\xc3\xbcksusega. Ta m\xc3\xa4\xc3\xa4rati 2. kompanii \xc3\xbclemaks ning v\xc3\xb5ttis osa s\xc3\xb5jak\xc3\xa4igust l\xc3\xa4\xc3\xa4nes. Juunis 1940 toimunud lahingutes Prantsusmaa p\xc3\xa4rast sai haavata ning m\xc3\xa4\xc3\xa4rati uuesti Ribbentropi k\xc3\xa4sundusohvitseriks, teenides selles ametis augustini 1941. Seekord osales ta lahingutes idarindel. Lahingute k\xc3\xa4igus sai haavata, mist\xc3\xb5ttu v\xc3\xb5eti rindelt \xc3\xa4ra ning m\xc3\xa4\xc3\xa4rati Adolf Hitleri adjutandiks, kus teenis kuni 1944. aasta detsembrini. 1945. aasta m\xc3\xa4rtsist oli 38. SS-Grenaderidiviisi Nibelungen komand\xc3\xb6r._NEWLINE_P\xc3\xa4rast s\xc3\xb5ja l\xc3\xb5ppu oli ta kolm aastat l\xc3\xa4\xc3\xa4neliitlaste s\xc3\xb5javang. Sel ajal v\xc3\xb5ttis ta uue nime Richard Schulze-Kossens. N\xc3\xbcrnbergi protsessil andis tunnistusi Joachim von Ribbentropi sekret\xc3\xa4ri Ernst von Weizs\xc3\xa4ckeri asjus. 1951. aastal l\xc3\xb5i koos Otto Kummi, Felix Steineri ja Paul Hausseriga s\xc3\xb5javeteranide \xc3\xbchingu "Hilfsgemeinschaft auf Gegenseitigkeit der Angeh\xc3\xb6rigen der ehemaligen Waffen-SS" (HIAG). P\xc3\xa4rast L\xc3\xa4\xc3\xa4ne-Saksamaa loomist 1949. aastal t\xc3\xb6\xc3\xb6tas Richard Schulze-Kossens \xc3\xa4rimehena, ka oli ta tuntud kirjanikuna._NEWLINE_Richard Schulze-Kossens suri 1988. aastal kopsuv\xc3\xa4hki. Tema matustele olid tulnud paljud endised Relva-SS-i s\xc3\xb5durid. Ta maeti 11. juulil.\n_START_SECTION_\nIsiklikku\n_START_PARAGRAPH_\nTal oli vend Hans-Georg Schulze, kes oli Richardist kolm aastat noorem, kuid kes suri idarindel juulis 1941.'